TGE ทุ่ม 1.5 พันล้าน ลุย “โรงไฟฟ้าขยะ” เทศบาลหนองมะโมง 8 MW
TGE ทุ่ม 1.45 พันล้านบาท ลงทุนโรงไฟฟ้าขยะเทศบาลหนองมะโมง จ. ชัยนาท กำลังการผลิต 8 เมกะวัตต์ สามารถกำจัดขยะมูลฝอยได้ 400 ตันต่อวัน เพื่อขายให้กับการไฟฟ้าส่วนภูมิภาค (กฟภ.) ตามสัญญาซื้อขายไฟฟ้า
TGE ทุ่ม 1.45 พันล้านบาท ลงทุนโรงไฟฟ้าขยะเทศบาลหนองมะโมง จ. ชัยนาท กำลังการผลิต 8 เมกะวัตต์
1 มี.ค. 2566

บริษัท ท่าฉาง กรีน เอ็นเนอร์ยี่ จำกัด (มหาชน) หรือ TGE เปิดเผยว่า ที่ประชุมคณะกรรมการบริษัทมีมติให้เสนอต่อที่ประชุมสามัญผู้ถือหุ้นเพื่อพิจารณาอนุมัติให้บริษัท ท่าฉาง เอนเนอร์ยี่ โซลูชัน (ชัยนาท) จำกัด (TES CNT) ซึ่งเป็นบริษัทย่อยที่บริษัทถือหุ้นในสัดส่วนร้อยละ 99.99 เข้าลงทุนในโครงการกำจัดขยะมูลฝอยเพื่อผลิตกระแสไฟฟ้าจากชุมชนของสำนักงานเทศบาลตำบลหนองมะโมง อำเภอหนองมะโมง จังหวัดชัยนาท
ทั้งนี้ TES CNT เป็นผู้ชนะการประกวดราคาและได้รับคัดเลือกให้เป็นผู้ลงทุนและดำเนินการโครงการบริหารจัดการกำจัดขยะมูลฝอยภายใต้รูปแบบการดำเนินโครงการที่ให้เอกชนเป็นผู้ลงทุนและบริหารจัดการเองทั้งหมด (Build Own and Operate: BOO) โดยมีกรอบระยะเวลาของโครงการทั้งหมด 25 ปี โดยบริษัทจะเป็นผู้ลงทุนซื้อที่ดิน ก่อสร้างและจัดหาเครื่องจักรโรงไฟฟ้าเพื่อการก่อสร้างและบริหารจัดการโครงการ โดยประมาณการมูลค่ารวมเงินลงทุนทั้งหมดประมาณ 1,450,624,000 บาท (ไม่รวมภาษีมูลค่าเพิ่ม)
สำหรับโครงการโรงไฟฟ้าขยะชุมชนเทศบาลตำบลหนองมะโมง เป็นโครงการบริหารและจัดการขยะมูลฝอยแบบครบวงจร ด้วยการแปรรูปขยะมูลฝอยเป็นพลังงานไฟฟ้า ภายใต้รูปแบบ BOO โดยมีกรอบระยะเวลาของโครงการทั้งหมด 25 ปี โดยโรงไฟฟ้าที่สร้างขึ้นจะมีกำลังผลิตติดตั้ง 8 เมกะวัตต์ และกำลังผลิตเสนอขายตามสัญญาซื้อขายไฟฟ้า (PPA) 6.0 เมกะวัตต์ โดยใช้เทคโนโลยีระบบเตาเผาขยะมูลฝอย(Incinerator) แบบตะกรับ (Stoker)และมีระบบการทำงานแบบต่อเนื่อง สามารถกำจัดขยะมูลฝอยได้ 400 ตันต่อวัน เมื่อก่อสร้างเสร็จแล้วจะใช้ขยะมูลฝอยเป็นเชื้อเพลิงในการผลิตไฟฟ้าเพื่อขายให้กับการไฟฟ้าส่วนภูมิภาค (กฟภ.) ตามสัญญาซื้อขายไฟฟ้า
โดย TES CNT จะลงนามในสัญญาบริหารโครงการบริหารจัดการมูลฝอยชุมชนแบบครบวงจร ด้วยการแปรรูปขยะมูลฝอยเป็นพลังงานไฟฟ้า ของสำนักงานเทศบาลตำบลหนองมะโมง จังหวัดชัยนาท ภายหลังจากที่ได้รับการอนุมัติจากที่ประชุมสามัญผู้ถือหุ้นประจำปี 2566 ในวันที่ 21 เม.ย.66
ส่วนแหล่งเงินทุนที่จะใช้มาจากกระแสเงินสดภายในของกลุ่มบริษัท และ/หรือ การเพิ่มทุนของบริษัท และ/หรือ เงินกู้ยืมจากสถาบันการเงิน และ/หรือ เงินกู้ยืมจากกลุ่มบริษัท
 